Ir-regolament tal-kummissjoni (KE) Nru 452/2000
tat-28 ta' Frar 2000
li jimplimenta r-Regolament tal-Kunsill (KE) Nru 530/1999 dwar statistiċi strutturali fuq qligħ u fuq spejjeż tax-xogħol f'dak li jirrigwarda l-evalwazzjoni tal-kwalità fl-istatistika dwar l-ispejjeż tax-xogħol
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 530/1999 tad-9 ta' Marzu 1999 dwar statistiċi strutturali fuq il-qligħ u fuq l-ispejjeż tax-xogħol [1] u partikolarment l-Artikolu 11 tiegħu,
Billi:
(1) Skond l-Artikolu 11 tar-Regolament (KE) Nru 530/1999, huma meħtieġa miżuri ta' implimentazzjoni dwar l-evalwazzjoni tal-kwalità u dwar il-kontenut tar-rapport dwar il-kwalità.
(2) Il-miżuri maħsuba b'dan ir-Regolament huma konformi ma' l-opinjoni mogħtija mill-Kumitat tal-Programm ta' l-Istatistika mwaqqaf bid-Deċiżjoni tal-Kunsill 89/382/KEE, Euratom [2],
ADOTTAT DAN IR-REGOLAMENT:
L-Artikolu 1
Kriterji ta' evalwazzjoni tal-kwalità u l-kontenut tar-rapport dwar il-kwalità
Il-kriterji ta' l-evalwazzjoni tal-kwalità u l-kontenut tar-rapport dwar il-kwalità riferiti fl-Artikolu 10 tar-Regolament (KE) Nru 530/1999, huma mnizzla fl-Anness mar-Regolament preżenti.
L-Artikolu 2
Dħul fis-seħħ
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-28 ta' Frar 2000.